Michael Randrianirina

Michael Randrianirina ofursti (f. 23. ágúst 1973) er madagaskur herforingi og núverandi forseti Madagaskar. Hann tók við völdum sem formaður forsætisnefndar um endurstofnun Lýðveldisins Madagaskar eftir staðfestingu stjórnlagadómstóls landsins 14. október 2025 í kjölfar valdaránsins á Madagaskar 2025. 

Hann var áður héraðsstjóri Androy frá 2016 til 2018 og síðar hátt settur herforingi og leiðtogi hersveitarinnar CAPSAT.

 Her- og stjórnmálaferill 
Randrianirina hlaut herþjálfun í herskólanum í Antsirabe. Randrianirina var héraðsstjóri Androy-héraðs frá 2016 til 2018, í forsetatíð Hery Rajaonarimampianina. Hann var síðan foringi fótgönguliðssveitar í Toliara til júlí 2022. Hann varð síðar leiðtogi hinnar voldugu CAPSAT-sveitar.

 Handtaka 2023 
Randrianirina varð smám saman hávær gagnrýnandi forsetans Andry Rajoelina. Hann var „skyndilega handtekinn“ fyrir uppreisn 27. nóvember 2023 og ákærður fyrir að „egna til uppreisnar hersins og tilraun til valdaráns“. Sama dag fór hann fyrir rétt og var strax sendur í Tsiafahy-fangelsið. Honum var sleppt í febrúar 2024 eftir að hafa hlotið skilorðsbundinn fangelsisdóm fyrir að brjóta gegn allsherjarreglu og sneri aftur til þjónustu í CAPSAT.

 Stjórnmálakreppan 2025 
Sem leiðtogi CAPSAT tók Randrianirina þátt í uppreisn hersins gegn Andry Rajoelina í miðjum fjöldamótmælum í landinu árið 2025. Hann hvatti hermenn til að „neita að kúga almenning, axla ábyrgð og gegna sínu hlutverki“. Randrianirina hvatti forsetann og forsætisráðherrann ásamt fleirum til að segja af sér.

 Forsetatíð (2025–) 
Eftir að Rajoelina flúði land þann 14. október 2025 tók CAPSAT yfir forsetahöllina og lýsti Randrianirina starfandi forseta. Randrianirina staðfesti að allar stofnanir nema neðri deild þingsins hefðu verið leystar upp. Í yfirlýsingu hans kom fram: „Eftirfarandi stofnanir eru leystar upp: Öldungadeildin, Stjórnlagadómstóllinn, Sjálfstæða yfirkjörstjórnin, Hæstiréttur og Æðstaráðið til varnar mannréttindum og réttarríkinu.“ Hann lofaði kosningum innan tveggja ára og sagðist munu stofna nefnd skipaða herforingjum og lögregluliðum til að stýra landinu. 

Stjórnlagadómstóllinn bað Randrianirina formlega um að fara með völd forseta Madagaskar til bráðabirgða sem „formaður forsætisnefndar til endurstofnunar Lýðveldisins Madagaskar“ sama dag. 

Þann 15. október var tilkynnt í madagaska ríkissjónvarpinu að Randrianirina yrði svarinn í embætti sem „forseti endurstofnunar Lýðveldisins Madagaskar“ á fundi stjórnlagadómstólsins. Hann sór embættiseið sama dag.

Tilvísanir

Flokkur:Forsetar Madagaskar